Diari Oficial de la Generalitat Valenciana


Sumari del DOGV 2219, del 03-03-1994 (1994/830720)

RESOLUCIÓ de 31 de gener de 1994, del conseller d'Administració Pública, per la qual es denega l'aprovació de la bandera municipal de l'Ajuntament de Bocairent (valència).
---------------------------------------------------------------------------------------------------------------------------------------------------------------------------

### Dades del document

Número de DOGV
:   2219

Data del DOGV
:   03-03-1994

Secció del DOGV
:   ALTRES DISPOSICIONS

Número del document
:   1994/830720


Data del document
:   31-01-1994

Organisme emissor
:   Conselleria d'Administració Pública

Tipus de document
:   Resolució

RESOLUCIÓ de 31 de gener de 1994, del conseller d'Administració Pública, per la qual es denega l'aprovació de la bandera municipal de l'Ajuntament de Bocairent (València). [94/1126]  
L'Ajuntament de Bocairent va adoptar, en sessió plenària celebrada el 28 de setembre de 1991, l'acord d'aprovar el projecte de bandera municipal de Bocairent amb la descripció següent: {REF En camper d'or, quatre pals de gules, al centre escut d'armes de la vila, és a dir, en camper d'atzur, dues torres amb finestra i porta, unides per un llenç de muralla amb cinc merlets, tots ells d'or maçonat i aclarit de sable, sobre riu d'argent. En cap, peça de losange d'or amb quatre pals de gules; als costats dues claus d'argent. En el timbre corona reial d'or.}  
Elevat l'expedient al Consell Tècnic, d'acord amb el que disposa l'article 5è del Decret 77/1990, de 14 de maig, del Consell de la Generalitat Valenciana, pel qual es regula el procediment per a l'adopció, modificació o rehabilitació d'escuts i banderes municipals i d'altres entitats locals, es van produir discrepàncies entre la proposta municipal i el dictamen de l'esmentat Consell, emès en la sessió del 18 de gener de 1993, en el qual s'establien els punts que es consideraven contraris a les normes vexil·lològiques, i també les causes de la seua incorrecció, i es va proposar l'alternativa que el Consell va considerar més adequada.  
L'Ajuntament de Bocairent es va ratificar en la proposta inicial, sense acceptar els canvis proposats. Elevat de nou l'expedient al Consell Tècnic, aquest va emetre dictamen en què mantenia la seua opinió en la sessió del 29 de novembre de 1993.  
En el projecte presentat, el Consell Tècnic ha observat unes deficiències tècniques i històriques que, bàsicament, són les següents:  
1. La senyera reial és l'explanació de les armes de la dinastia catalano-aragonesa i, per tant, el més antic senyal d'identitat de la casa reial i de la Corona d'Aragó, que va ser adoptada pels diferents regnes integrants d'aquella, i per privilegi particular per algunes ciutats com València i Burriana.  
2. Tot i que en principi es pot pensar que totes les viles i ciutats de reialenc i, per tant, Bocairent, podrien usar aquesta insígnia com a bandera, això no és exacte, com ho demostra el fet que les ciutats i viles reials amb tradició històrica i documentada d'ús de bandera pròpia (Xàtiva, Orihuela...), no utilitzaren la senyera reial, sinó una altra diferent. Si com l'Ajuntament de Bocairent pretén, totes les viles reials pogueren usar la reial senyera pel fet d'haver estat del reialenc i haver participat en les Corts com a membres del braç reial, ¿com s'explica que en algunes de les principals ciutats reials el rei concedira una altra insígnia diferent de la seua?. El rei no hauria concedit a aquestes ciutats una bandera diferent de la senyera reial, si aquesta haguera estat la bandera pròpia de cada ciutat i vila de reialenc.  
3. La presència de senyeres a les ciutats i viles reials més que demostrar que era la bandera d'aquests municipis, era el símbol de la corona i representava els interessos polítics i territorials de la monarquia, raó per la qual els oficials i les milícies urbanes la portaven en les seues intervencions o campanyes militars en defensa dels interessos de la Corona. Així ho assenyala Pere M.ª Orts en el seu treball sobre la senyera al País Valencià: {REF Les ciutats i viles podien alçar o fer banderes per a posar-les al davant de les milícies per elles organitzades, però no podien utilitzar el penó reial -la senyera per antonomàsia-, sense privilegi especial i concret atorgat pel sobirà}, privilegi concedit -pel que se sap de moment- sols a la ciutat de València i a la vila de Burriana. L'ús de la insígnia reial com a bandera estava supeditat a un privilegi i no tan sols a la fidelitat major a la Corona. Pel que fa a Ontinyent, la presència a la vila de banderes reials documentades no significa que aquestes foren pròpies del municipi.  
4. No s'ha de confondre el dret d'utilitzar les armes reials i altres elements distintius a l'escut de les viles reials, amb l'ús de la senyera reial com a bandera municipal. Els testimonis iconogràfics i sigil·logràfics que l'Ajuntament de Bocairent presenta corresponen a la utilització de les armes reials a l'escut, dret que ningú no discuteix, i no a la bandera.  
Tampoc als llocs de senyoria laica o eclesiàstica és correcte utilitzar en les banderes o en els escuts municipals les insígnies o armes pures dels llinatges que tingueren la senyoria, pròpies de la família o títol concret.  
5. Pel que fa a la bandera que pareix que eixia a les processons del Corpus Christi d'Ontinyent i Bocairent i també d'altres municipis valencians, no sembla que es demostre per al cas de Bocairent que fóra la reial senyera. Tot i que en el cas que fos així, no constituiria argument en el sentit que aquesta era la bandera local. Representant la confraria de la Minerva o del Santíssim Sagrament i altres confraries, gremis i corporacions, es treien penons i banderes blanques i d'altres colors amb els emblemes eucarístics o representants del sant o patró, que no han estat mai municipals. També la bandera d'Espanya presidia de vegades alguns actes i processons locals i mai no ha estat una bandera municipal.  
6. En última instància, si totes les ciutats, viles i llocs del reialenc utilitzaren la senyera reial com a bandera municipal, el mimetisme resultant faria perdre a aquests símbols el sentit representatiu que els pertoca i justifica, i no estaria un element diferenciador.  
Per aquests motius, i en aplicació del que disposa l'article 8è del Decret 77/1990, resolc:  
Denegar l'aprovació de la bandera municipal adoptada per l'Ajuntament de Bocairent. L'esmentada entitat local no podrà utilitzar cap bandera que no haja estat aprovada per l'òrgan competent de la Generalitat Valenciana, d'acord amb el que estableixen les disposicions legals vigents.  
Aquesta resolució posa fi a la via administrativa. Els interessats podran interposar contra aquesta, després de la comunicació preceptiva al conseller d'Administració Pública, un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de l'última publicació íntegra en el Diari Oficial de la Generalitat Valenciana, d'acord amb el que estableixen l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 58.1 i 57.2.f) de la Llei de la Jurisdicció Contenciosa Administrativa (disposició addicional onze de la Llei 30/1992). Tot això sense perjudici que els interessats puguen interposar qualsevol altre recurs que estimen procedent.  
València, 31 de gener de 1994.- El conseller d'administració Pública: Luis Berenguer Fuster.